CELEX: 52018PC0551
Language: sl
Date: 2018-07-25
Title: Predlog SKLEP SVETA o uporabi pravilnikov št. 9, 63 in 92 Ekonomske komisije Združenih narodov za Evropo o enotnih določbah o homologaciji trikolesnih vozil, mopedov in nadomestnih sistemov za dušenje zvoka izpuha za vozila kategorije L glede na emisije zvoka v Uniji

EVROPSKA KOMISIJA
            Bruselj, 25.7.2018
            COM(2018) 551 final
            2018/0292(NLE)
            Predlog
            SKLEP SVETA
            o uporabi pravilnikov št. 9, 63 in 92 Ekonomske komisije Združenih narodov za Evropo o enotnih določbah o homologaciji trikolesnih vozil, mopedov in nadomestnih sistemov za dušenje zvoka izpuha za vozila kategorije L glede na emisije zvoka v Uniji
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija harmonizirane zahteve, katerih namen je odpraviti tehnične ovire v trgovini z motornimi vozili med pogodbenicami Sporazuma Ekonomske komisije Združenih narodov za Evropo o sprejetju enotnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih, in o pogojih za vzajemno priznavanje homologacij, ki so dodeljene na podlagi teh predpisov („Revidiran sporazum iz leta 1958“)
                  1
               , ter pri teh vozilih zagotoviti visoko raven zdravja, varnosti in varstva okolja.
            
            
               Evropska unija in njene države članice so pogodbenice Revidiranega sporazuma iz leta 1958 ter uporabljajo večino pravilnikov ZN, sprejetih na podlagi tega sporazuma, z izjemo tistih, ki ne zagotavljajo ravni varstva, ki je podobna ali višja od tiste, ki jo zagotavlja zakonodaja EU. To je do zdaj veljajo za Pravilnik ZN št. 9 o hrupu trikolesnih vozil
                  2
               , Pravilnik št. 63 o emisijah hrupa pri mopedih
                  3
                in Pravilnik št. 92 o nadomestnih sistemih za dušenje zvoka izpuha za vozila kategorije L
                  4
                (v nadaljnjem besedilu: pravilniki ZN št. 9, 63 in 92). Vendar so bili navedeni pravilniki ZN nedavno posodobljeni tako, da zagotavljajo enako raven varstva okolja kot homologacijska zakonodaja Unije, zaradi česar lahko Unija zdaj začne uporabljati navedene pravilnike ZN. Z navedenimi pravilniki naj bi se določile enakovredne določbe za nadzor zvoka pri motornih kolesih in pojasnil preskus za merjenje hrupa v mirovanju pri takšnih vozilih.
            
            
               Homologacijo za dvo- in trikolesna motorna vozila na ravni EU urejajo priloge IV, V in VI k Uredbi (EU) št. 168/2013 Evropskega parlamenta in Sveta o odobritvi in tržnem nadzoru dvo- ali trikolesnih vozil in štirikolesnikov
                  5
                v skladu s postopki merjenja in mejnimi vrednostmi za raven hrupa iz navedenih prilog, pri čemer se sklicuje na Prilogo IX k Uredbi (EU) št. 134/2014 o zahtevah za okoljske značilnosti in zmogljivost pogonskega sistema dvo- in trikolesnih vozil in štirikolesnikov ter njihovih sestavnih delov, sistemov ali samostojnih tehničnih enot
                  6
               .
            
            
               Ta sklep Sveta določa uporabo pravilnikov ZN št. 9, 63 in 92 za Unijo ter pooblašča Komisijo, da o tem obvesti generalnega sekretarja ZN. 
            
            
               •Skladnost z veljavnimi predpisi s področja zadevne politike
            
            
               Ta predlog dopolnjuje politiko Unije na področju notranjega trga za avtomobilsko industrijo in je popolnoma v skladu z njo.
            
            
               Sistem WP.29 krepi mednarodno harmonizacijo standardov za vozila. Pri tem cilju ima pomembno vlogo sporazum iz leta 1958, saj se proizvajalci EU lahko držijo skupnega sklopa homologacijskih pravilnikov, vedoč, da bo njihov izdelek v državah pogodbenicah veljal za skladnega z nacionalno zakonodajo. Ta shema je na primer omogočila, da se v Uredbi (EU) št. 134/2014 že uporablja pravilnik ZN št. 41 o homologaciji motornih koles glede na hrup ter da se v Delegirani uredbi (EU) št. 3/2014 o funkcionalni varnosti dvo- in trikolesnih vozil in štirikolesnikov in Uredbi (EU) št. 44/2014 o konstrukciji in splošnih zahtevah za navedena vozila že obvezno uporablja 31 pravilnikov ZN.
            
            
               Podoben pristop je bil uporabljen tudi pri Uredbi (ES) št. 661/2009 o splošni varnosti motornih vozil, ki je razveljavila več kot 50 direktiv EU in jih nadomestila z ustreznimi pravilniki, pripravljenimi v skladu s sporazumom iz leta 1958, ter pri Direktivi 2007/46/ES
                  7
               , ki je nadomestila homologacijske sisteme držav članic s postopkom EU-homologacije ter vzpostavila harmoniziran okvir, ki zajema upravne predpise in splošne tehnične zahteve za vsa nova vozila, sisteme, sestavne dele in samostojne tehnične enote. Z navedeno direktivo so bili v sistem EU-homologacije vključeni pravilniki ZN, in sicer kot zahteve za homologacijo ali kot alternativa zakonodaji Unije. Od sprejetja navedene direktive se pravilniki ZN vedno bolj vključujejo v zakonodajo Unije v okviru EU-homologacije.
            
            
               •Skladnost z drugimi politikami Unije
            
            
               Predlog je v skladu s cilji uredb (EU) št. 168/2013 in (EU) št. 134/2014 in je zato usklajen z zdravstvenimi, varnostnimi in okoljskimi cilji EU ter s ciljem doseganja napredka pri mednarodni harmonizaciji zakonodaje o vozilih kategorije L (dvo- in trikolesnih vozilih ter štirikolesnikih).
            
            
               
                  Poleg tega je predlog v skladu s Sklepom Sveta 97/836/ES glede uporabe Revidiranega sporazuma iz leta 1958 s strani Evropske skupnosti. Sistem WP.29 je povezan s politiko Unije o konkurenčnosti, na katero ta pobuda pozitivno vpliva. Ta predlog je tudi v skladu s prometno in energetsko politiko Unije, ki se v postopku priprave in sprejetja pravilnikov ZN na podlagi sporazuma iz leta 1958 ustrezno upoštevata.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Ob upoštevanju cilja in vsebine sklepa Sveta je pravna podlaga člen 114 in 207 PDEU v povezavi s členom 218(9) PDEU. Postopek, ki ga je treba upoštevati za sprejetje sklepa Sveta, je določen v členu 3(3) Sklepa Sveta 97/836/ES.
               
            
            
               •Subsidiarnost (za neizključno pristojnost) 
            
            
               Zahteve glede zvoka so na ravni EU že harmonizirane, vendar je ustrezna zakonodaja zastarela in jo je treba posodobiti glede na tehnični napredek, dosežen od njenega sprejetja. Uporabo mednarodnih instrumentov, kot so enakovredni pravilniki ZN, in njihovo vključitev v sistem EU za homologacijo motornih vozil lahko zagotovi le Evropska unija. To preprečuje razdrobljenost notranjega trga ter zagotavlja enake zdravstvene, varnostne in okoljske standarde po vsej Uniji. Omogoča tudi prednosti ekonomije obsega: izdelki se tako lahko izdelujejo za celoten trg Unije in tudi za mednarodni trg ter jih za pridobitev nacionalne homologacije v vsaki državi članici ni več treba prilagajati.
            
         
         
            
               
                  Predlog je zato skladen z načelom subsidiarnosti.
               
            
            
               •Sorazmernost
            
            
               
                  Predlog je v skladu z načelom sorazmernosti, saj ne presega tistega, kar je nujno za doseganje ciljev pravilnega delovanja notranjega trga ter hkrati visoke ravni javne varnosti in varstva okolja.
               
            
            
               •Izbira instrumenta
            
            
               Predlagani instrument: sklep Sveta.
            
            
               
                  Šteje se, da je uporaba sklepa Sveta primerna, ker je v skladu z zahtevami člena 3(3) Sklepa Sveta 97/836/ES.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Evropska komisija se je pri pripravi predloga posvetovala z zainteresiranimi stranmi in organizacijami zainteresiranih strani. Na sestanku delovne skupine o motornih kolesih je bilo opravljeno splošno posvetovanje z državami članicami, proizvajalci (evropskimi in nacionalnimi predstavniki ter posameznimi družbami), proizvajalci sestavnih delov, prevoznimi organizacijami in predstavniki uporabnikov o predvidenem pristopu glede emisij hrupa pri motornih vozilih. Vsebino zadevnih treh pravilnikov UN/ECE so podprle vse različne zainteresirane strani v navedeni skupini in tudi delovna skupina UN/ECE za hrup (GRB). Predlagani pristop glede uporabe pravilnikov ZN št. 9, 63 in 92 je bil predstavljen tudi v Tehničnem odboru za motorna vozila (TCMV), ki je komitološki odbor za zakonodajo o cestnih vozilih, ustanovljen s členom 40 Direktive 2007/46/ES; pripomb ni bilo.
               
            
            
               •Zbiranje in uporaba strokovnih mnenj
            
            
               
                  Za ta predlog zunanje strokovno mnenje ni relevantno. Vendar je predlog pregledal Tehnični odbor za motorna vozila. Kar zadeva vsebino pravilnikov ZN št. 9, 63 in 92, je treba poudariti, da je bila na zahtevo Komisije v letih 2015/2016 izvedena študija, na podlagi katere so bile predlagane izboljšave navedenih treh pravilnikov, da bi zagotovili raven zahtev, ki je najmanj enaka tisti iz uredb (EU) št. 168/2013 in 134/2014. Na podlagi navedene študije in njenih ugotovitev je Komisija predlagala potrebne spremembe teh treh pravilnikov ZN, ki so bile sprejete na zasedanju WP.29 marca 2017, sledile pa so revizije, navedene v točki 1 (Ozadje predloga).
               
            
            
               •Ocena učinka
            
            
               Zaradi uporabe pravilnikov ZN št. 9, 63 in 92 ni treba revidirati mejnih vrednosti emisij hrupa, kot so trenutno določene v Uredbi (EU) št. 168/2013. Poleg tega so preskusne metode iz teh treh pravilnikov ZN po obsegu in znanstvenem pristopu enakovredne tistim iz Uredbe št. 134/2014. Zato se ne pričakuje, da bi imel predlagani postopek uporabe zaradi splošne enakovrednosti predlaganih preskusnih metod za ravni emisij zvoka ter zadevnih mejnih vrednosti emisij zvoka družbene, okoljske in gospodarske učinke za Evropsko unijo ali EGP.
            
            
               
                  Na podlagi Uredbe (EU) št. 168/2013 Evropskega parlamenta in Sveta o odobritvi in tržnem nadzoru dvo- ali trikolesnih vozil in štirikolesnikov je bila opravljena analiza stroškov in koristi v zvezi z zmanjšanjem hrupa in nedovoljenimi posegi v vozila kategorije L, ki je pokazala povečanje emisij hrupa v vozilih kategorije L zaradi nedovoljenih posegov. V zvezi s tem pravilniki ZN št. 9, 63, 92 uvajajo preskusne metode, mejne vrednosti emisij zvoka ter stroškovno učinkovite elemente in ukrepe proti nedovoljenim posegom, ki so povsem harmonizirani z zakonodajnim okvirom EU za vozila kategorije L.
               
            
            
               •Ustreznost in poenostavitev ureditve
            
            
               Pobuda ne vpliva na upravno breme, saj pravilniki ZN, katerih uporaba se predlaga v Uniji, ne bodo uvedli novih obveznosti poročanja ali drugih upravnih obveznosti za podjetja, vključno z MSP. Pravzaprav se namerava doseči zmanjšanje upravnega bremena, saj uporaba zahtev, ki so harmonizirane na svetovni ravni, proizvajalcem omogoča, da homologacijsko dokumentacijo o sistemih in sestavnih delih predložijo tako v EU kot na izvoznih trgih pogodbenic sporazuma iz leta 1958, ki so zunaj EU.
            
            
               
                  Predlog ima zelo pozitiven učinek na konkurenčnost avtomobilske industrije EU in mednarodno trgovino. Sprejemanje mednarodno harmoniziranih pravilnikov o vozilih s strani trgovinskih partnerjev EU velja za najboljši način za odpravo netarifnih ovir za trgovino in za odprtje ali razširitev dostopa do trga za avtomobilska podjetja EU.
               
            
            
               •Temeljne pravice
            
         
         
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               
                  Ta pobuda nima proračunskih posledic.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Ni relevantno.
               
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               
                  Pobuda predlaga, da se v Uniji uporabljajo pravilniki ZN št. 9, 63 in 92 o homologaciji trikolesnih vozil, mopedov oziroma nadomestnih sistemov za dušenje zvoka izpuha za vozila kategorije L glede na emisije zvoka.
               
            
            
               2018/0292 (NLE)
            
            
               Predlog
            
            
               SKLEP SVETA
            
            
               o uporabi pravilnikov št. 9, 63 in 92 Ekonomske komisije Združenih narodov za Evropo o enotnih določbah o homologaciji trikolesnih vozil, mopedov in nadomestnih sistemov za dušenje zvoka izpuha za vozila kategorije L glede na emisije zvoka v Uniji
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti členov 114 in 207 Pogodbe v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je s Sklepom Sveta 97/836/ES
                  8
                pristopila k Sporazumu Ekonomske komisije Združenih narodov za Evropo o sprejetju enotnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih, in pogojih za vzajemno priznavanje homologacij, ki so dodeljene na podlagi teh predpisov
                  9
                („Revidiran sporazum iz leta 1958“).
            
            
               (2)Namen harmoniziranih zahtev iz Pravilnika št. 9 (Enotne določbe o homologaciji vozil kategorij L2, L4 in L5 glede na emisije zvoka
                  10
               ), Pravilnika št. 63 (Enotne določbe o homologaciji vozil kategorije L1 glede na emisijo zvoka
                  11
               ) in Pravilnika št. 92 (Enotne določbe o homologaciji neoriginalnih nadomestnih sistemov za dušenje zvoka izpuha (NORESS) za vozila kategorij L1, L2, L3, L4 in L5 glede na emisijo zvoka
                  12
               ) Ekonomske komisije Združenih narodov za Evropo (v nadaljnjem besedilu: pravilniki ZN št. 9, 63 in 92) je odpraviti tehnične ovire v trgovini z motornimi vozili med pogodbenicami Revidiranega sporazuma iz leta 1958 ter pri teh vozilih zagotoviti visoko raven varnosti in zaščite. Kategorija L vozil vključuje lahka vozila, kot so kolesa na motorni pogon, dvo- in trikolesni mopedi, motorna kolesa z bočno prikolico in brez nje, trikolesniki in štirikolesniki.
            
         
         
            
               (3)Uredba (EU) št. 168/2013 Evropskega parlamenta in Sveta
                  13
                in Delegirana uredba Komisije (EU) št. 134/2014
                  14
                predpisujeta sprejetje dovoljenih ravni hrupa, zahtev za nadomestne izpušne sisteme in preskusnih postopkov za dvo- in trikolesna motorna vozila in štirikolesnike.
            
            
               (4)Priloge IV, V in VI k Uredbi (EU) št. 168/2013 ter Priloga IX k Uredbi (EU) št. 134/2014 vsebujejo zahteve za homologacijo vozil kategorije L glede na dovoljeno raven hrupa in izpušni sistem.
            
            
               (5)Ob pristopu k Revidiranemu sporazumu iz leta 1958 je Unija pristopila k številnim pravilnikom ZN iz Priloge II k Sklepu 97/836/ES; navedeni seznam ni vključeval pravilnikov ZN št. 9, 63 in 92.
            
            
               (6)Kakor je določeno v členu 3(3) Sklepa 97/836/ES in v skladu s členom 1(7) Revidiranega Sporazuma iz leta 1958, se Unija lahko odloči uporabiti enega, nekatere ali vse pravilnike ZN, h katerim ni pristopila ob pristopu k Revidiranemu sporazumu iz leta 1958.
            
            
               (7)Po nedavnih spremembah pravilnikov ZN št. 9, 63 in 92 ter njihovi uskladitvi z ustreznimi tehničnimi določbami uredb (EU) št. 168/2013 in (EU) št. 134/2014 je zdaj primerno, da Unija uporablja pravilnike ZN št. 9, 63 in 92, da se zagotovijo skupne harmonizirane zahteve na mednarodni ravni. S tem bi se moralo družbam Unije omogočiti, da upoštevajo en sklop zahtev, priznan po vsem svetu, zlasti v pogodbenicah Revidiranega sporazuma iz leta 1958 –
            
            
               SPREJEL NASLEDNJI SKLEP: 
            
            
               Člen 1
            
            
               Evropska unija uporablja Pravilnik št. 9 (Enotne določbe o homologaciji vozil kategorij L2, L4 in L5 glede na emisije zvoka), Pravilnik št. 63 (Enotne določbe o homologaciji vozil kategorije L1 glede na emisijo zvoka) in Pravilnik št. 92 (Enotne določbe o homologaciji neoriginalnih nadomestnih sistemov za dušenje zvoka izpuha (NORESS) za vozila kategorij L1, L2, L3, L4 in L5 glede na emisijo zvoka) Ekonomske komisije Združenih narodov za Evropo.
            
            
               Člen 2
            
            
               Komisija o tem sklepu uradno obvesti generalnega sekretarja Združenih narodov.
            
            
               Člen 3
            
            
               Ta sklep je naslovljen na Komisijo. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 346, 17.12.1997, str. 78.
               
               
                  
                     (2)
                  
                        Dokument UN/ECE /TRANS/WP.29/2017/2 [UL: ko bo objavljen v UL EU, nadomestiti s sklicem na objavo].
               
               
                  
                     (3)
                  
                        Dokument UN/ECE /TRANS/WP.29/2017/4 [UL: ko bo objavljen v UL EU, nadomestiti s sklicem na objavo].
               
               
                  
                     (4)
                  
                        Dokument UN/ECE /TRANS/WP.29/2017/5 [UL: ko bo objavljen v UL EU, nadomestiti s sklicem na objavo].
               
               
                  
                     (5)
                  
                  
                        UL L 60, 2.3.2013, str. 52.
                  
               
               
                  
                     (6)
                  
                        UL L 53, 21.2.2014, str. 1.
               
               
                  
                     (7)
                  
                        UL L 263 9.10.2007, str. 1.
               
               
                  
                     (8)
                  
                  
                        Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov (Revidiran sporazum iz leta 1958) (UL L 346, 17.12.1997, str. 78).
                  
               
               
                  
                     (9)
                  
                        UL L 346, 17.12.1997, str. 81.
               
               
                  
                     (10)
                  
                        Dokument UN/ECE /TRANS/WP.29/2017/2 [UL: ko bo objavljen v UL EU, nadomestiti s sklicem na objavo].
               
               
                  
                     (11)
                  
                        Dokument UN/ECE /TRANS/WP.29/2017/4 [UL: ko bo objavljen v UL EU, nadomestiti s sklicem na objavo].
               
               
                  
                     (12)
                  
                        Dokument UN/ECE /TRANS/WP.29/2017/5 [UL: ko bo objavljen v UL EU, nadomestiti s sklicem na objavo].
               
               
                  
                     (13)
                  
                        Uredba (EU) št. 168/2013 Evropskega parlamenta in Sveta z dne 15. januarja 2013 o odobritvi in tržnem nadzoru dvo- ali trikolesnih vozil in štirikolesnikov (UL L 60, 2.3.2013, str. 52).
               
               
                  
                     (14)
                  
                  
                        Delegirana uredba Komisije (EU) št. 134/2014 z dne 16. decembra 2013 o dopolnitvi Uredbe (EU) št. 168/2013 Evropskega parlamenta in Sveta glede zahtev za okoljske značilnosti in zmogljivost pogonskega sistema ter o spremembi njene Priloge V (UL L 53, 21.2.2014, str. 1).